For rundt ti år sidan utmerka innvandrarar frå enkelte land seg på kriminalstatistikken. Personar frå Irak, Iran, Afghanistan og Somalia trakk opp statistikken, medan personar frå land i Europa, samt Filippinene, Kina og Thailand var med på å trekke den ned, ifølgje tal frå Statistisk sentralbyrå (SSB).

Framstegspartiet vil gjerne vite korleis situasjonen er i dag, og har spurt SSB om å få siste tilgjengelege statistikk.

Parlamentarisk nestleiar i Framstegspartiet, Harald Tom Nesvik. Foto: Ruud, Vidar / NTB scanpix

– Vi vil ha ei oversikt over kriminalstatistikken basert både på innvandrarbakgrunn og landsstatistikk. Slik kan vi få vi best mogleg oversikt over situasjonen, seier parlamentarisk leiar Harald Tom Nesvik i FrP.

Avslag frå SSB

Men SSB har ingen planar om å utvide kriminalstatistikken til også å omfatte innvandrar- eller landsbakgrunn.

Det liker Nesvik dårleg:

– Vi er villige til å betale for å få dette på plass. Dette er viktig informasjon som vi treng for å forme ut politikken vår, seier han.

Årsaka til avslaget frå SSB, er at byrået ikkje har kapasitet til å utforme slik statistikk, seier administrerande direktør Christine Meyer.

Administrerande direktør Christine Meyer i SSB har ikkje kapasitet til å utvide kriminalstatistikken. Foto: Fredrik Laland Ekeli / NRK

– Vi publiserer berre tal for statsborgarskap. Avslaget vi gav til FrP ville vi òg gitt til andre som hadde bede om det same.

– Men SSB har hatt denne statistikken tidlegare. Kan ikkje byrået bygge vidare på dette grunnlaget?

– Vi må jo oppdatere den statistikken med nye tal, og vil krevje eit stort arbeid frå vår side, seier Meyer.

– Viktig informasjon

Generalsekretær Kjersti Løken Stavrum meiner det er uheldig at SSB ikkje vil gje ut informasjon. Foto: Ruud, Vidar / NTB scanpix

Generalsekretær i Norsk presseforbund, Kjersti Løken Stavrum meiner avslaget frå SSB er uheldig. Ho viser til hendingane i Köln nyårsaftan, der politiet har registrert fleire hundre meldingar om trakassering av kvinner, samt overgrep på jenter og kvinner på ein stor musikkfestival i Stockholm to år på rad.

– Det FrP har bede om oppfattar eg som viktig informasjon som har blitt relevant i dei debattane som har gått nyleg. Derfor reagerer eg på at SSB etterlater eit inntrykk av at dei ikkje ønsker å utlevere data, seier Stavrum.

Ho åtvarar mot alt som kan bli oppfatta som politisk avgrensing av informasjon.

– Det vil vere veldig uheldig dersom det blir skapt eit inntrykk av at offentlege miljø ikkje ønsker at noko informasjon skal kome ut.